Fees van verrassings by Hélène Truter se Amulet(Foto: Verskaf) Wat is Hélène Truter se lewensfilosofie? Knyp jou oë toe en spring. Yolanda Wessels het met haar gaan gesels oor haar loopbaan en haar spoggerige winkel, Amulet, in Hermanus. Hélène en haar man, Percy, het in die vroeë 2000’s halsoorkop ŉ strandhuis in Onrus gekoop wat hul nie kon bekostig nie. Hélène vertel: (Foto: Verskaf) “Willie Esterhuizen moes ŉ brief vir die bank skryf, want nie ek of Percy het daai tyd vaste werk gehad nie. Na die resessie van 2008, die begin van beurtkrag en rentekoerse van 24%, moes ons toe noodgedwonge ons huis in Onrus verkoop. Liewe Percy het met sy mooi blou oë na my gekyk en verklaar; as ons daai huis verkoop, gaan ek dood. ŉ Dooie man wou ek beslis nie hê nie: ons sit toe maar ons huis in Johannesburg in die mark en breek die nuus aan Stark Films dat ek voortaan twee keer ŉ maand sou opvlieg van die Kaap af.” Hélène was op daardie stadium ŉ regisseur op Binnelanders, maar ŉ maand later was hulle amptelik Kapenaars. Hulle dogter, Jana, het haar skooljaar in ŉ nuwe skool begin en hulle het gesit in ŉ lekkende huis, wat gespog het met ŉ asemrowende seeuitsig. Percy se droom het waar geword. Op ŉ dag loop sy rond in die ou deel van Hermanus, met sy klein winkeltjies, en loop so by Amulet in. “Dit was liefde met die eerste oogopslag, en ek knyp oë toe en koop daar en dan die plek. Skielik is ek en my wederhelf onervare winkeleienaars.” Dit was ŉ droom bewaarheid vir Hélène, al het hulle nie ŉ idee gehad wat hul gaan tref nie. In haar hart was sy nog altyd ŉ smous en te midde van twee resessies, verwoestende brande en natuurlik die pandemie, is Amulet, Lifestyle in a room, nog altyd staande. (Foto: Verskaf) Hélène vertel mense se eerste vraag is altyd; wat verkoop jy? “Ek verkoop mooi met ŉ hoofletter M. Maar as jy beige soek, is jy in die verkeerde plek. Jy kan enigiets van aspoestertjieskoene, fyn porselein, beeldskone linnekussings en, as jy gelukkig is, dalk ŉ antieke kandelaar koop. My winkel is vol. (Foto: Verskaf) “Vraag nommer twee is gewoonlik waar kry jy alles? En daai ene is my groot vreugde. Ek soek en snuffel op interessante plekke, ek hou daarvan om Suid-Afrikaanse entrepreneurs te ondersteun. Ons lot is besonder kreatief en effe eksentriek en dís my kos. Alles is altyd uniek; by my hang daar nie rye van dieselfde rokke nie. As die lap op is, is hy op. Ek laat maak ook die meeste van my klere plaaslik.” Gedurende die inperking was Amulet toe, maar in plaas van resepte uitprobeer en kaste regpak, het sy elke dag net een item op Facebook geplaas. Twee reëls het gegeld: dit moes mooi en goedkoop wees. Vinnig-vinnig het die nuus versprei dat Amulet wondermooi en goedkoop goetertjies verkoop en so het sy ŉ lojale aanhang opgebou oor die maande. “Deesdae plaas ek gereeld sommer sulke lawwe kort video’tjies waarin ek met my Amuliefies gesels en wys wat is nuut op die rakke. Sommer net vir die lekker. Ek en my kliënte ken mekaar al goed, ek weet al wie gaan van wat hou. Ons deel staaltjies oor ons mans en kinders en lag vir ons eie geite wat vererger soos die jare aanstap. Sosiale media is beslis baie sosiaal op Amulet se blad. Ek en die plaaslike koeriermaatskappy is op voornaambasis, want ek buig agteroor om jou gunsteling-item – liefdevol toegedraai soos ŉ geskenk met ŉ persoonlike briefie – by jou uit te kry.” Talle van Amulet se kliënte uit ander provinsies probeer om ŉ draai by haar maak in Hermanus, want dit is skoon ŉ heel ander ervaring om fisies by Amulet in te loop. Dit is ŉ ontploffing van kleur, jy kan nie als met die eerste opslag inneem nie. Die musiek, die reuk van koffie en natuurlik die oordaad van mooi is salig vir die siel. Jy kan nie in ŉ slegte bui by dié winkel uitloop nie. Mense verwys ook graag na Amulet as “Tannie Poppie” se winkel en Hélène sê sy is oukei daarmee. “Selfs ná 25 jaar word ek as DikFrik van Vetkoekpaleis se vrou herken. Heel verbasend, want ek lyk glad nie meer soos sy nie. Ek is Willie ewig dankbaar, want hy het my my eerste groot kans gegee.” Hélène vertel dat sy onlangs vir haar ŉ agent gekry het en tot haar groot vreugde kry sy deesdae heelwat televisiewerk. (Foto: Verskaf) “Ek het nog altyd van ŉ variasie op die tema gehou en het in die vroeë negentigs al vir Egoli begin skryf. Daarna was ek hoofskrywer by Generations en later ook op Binnelanders. Ek verkies egter om my eie ding te doen en my groot trots is die eerste reeks van Swartwater wat verskeie Suid-Afrikaanse fliek- en televisietoekennings (SAFTAS) gewen het. Ek skiet op die oomblik aan ŉ rolprent wat ek ook geskryf het. Dis ŉ ambisieuse projek en ons moes verskeie hase uit verskillende hoedens trek, maar ons is volstoom aan die gang. Ek is nogal ŉ vasbyter, my man noem dit hardkoppig. Seker ŉ bietjie van daai ook.” Die rolprent behoort later vanjaar uitgereik te word en is haar eerste filmdraaiboek, en so word nog ŉ droom van Hélène bewaarheid. Wat is volgende vir haar? “Nee jong, dit kan ek nie nou al voorspel nie, maar ek kan jou verseker dit sal iets uitdagend wees. Ek sal maar net oë toeknyp en spring.” www.facebook/amuletlifestyle.com (Foto: Verskaf) (Foto: Verskaf) (Foto: Verskaf) (Foto: Verskaf) (Foto: Verskaf) (Foto: Verskaf) (Foto: Verskaf)